Os banyos se troban en o Parque d'a ciudat, y fuoron disenyatos por l'arquitecto hongaro Győző Czigler y construyitos en 1913 en estilo neobarroco. A construcción d'o balneyario prencipió o 7 de mayo de 1909. Os banyos ubrioron as suyas puertas o 16 de chunio de 1913. A construcción d'a piscina costo alto u baixo 3,9 millons de korona hongaras. L'aria total construyita estió de 6.220 metros quadratos y o total de vesitants en 1913 brincaba d'os 200.000, estando ya ista zifra de 890.507 en 1919. Por ixas envueltas bi heba banyos privatos y publicos, en os dos casos deseparatos ta hombres y mullers. O complexo s'enampló en 1927 dica as actuals 3 piscinas exteriors y 15 interiors. Dimpués d'estar enamplato, o pozo artesián orichinal ya no adubiba a capacidat d'o balneyario, por o que s'habió de picar ta buscar uno nuevo. O segundo manantial se trobó en 1938. A fondaria d'iste manantial ye de 1256 m, a temperatura d'as suyas auguas ye de 77 °C y son 6.000.000 os litros d'augua calient que i salen totz os días.  Entre 1999 y 2009 o balneyario Széchenyi s'esvielló de raso.